# Varsomhet, taushetsplikt og habilitet

## 1. Formål

Forsvarsdepartementet og forsvarssektoren[[1]](#footnote-1) skal opptre i samsvar med god forretningsskikk og sikre en høy forretningsetisk standard i sin saksbehandling i alle faser i anskaffelsesprosessen.

Likeledes forventes det at enhver leverandør opptrer lojalt iht. tilsvarende forretningsetiske standard, og utviser åpenhet hva gjelder sin virksomhet knyttet til aktuelle prosjekter som har betydning for samarbeidet med forsvarssektoren. Det skal rapporteres om hvilke lobbyister som evt. benyttes. Dersom forventet lojal og åpen atferd ikke etterleves, vil det ha betydning for tillitsforholdet mellom leverandør og forsvarssektoren, og påvirke det endelige valg av leverandør.

## 2. Varsomhet

I anskaffelsesprosessen skal ikke leverandøren involvere tidligere ansatte i Forsvarsdepartementet eller forsvarssektoren, slik at tidligere ansatte i Forsvarsdepartementet eller forsvarssektoren settes i en posisjon der de kan komme i konflikt med avgitt taushetserklæring eller slik at habilitetskonflikter kan oppstå.

Personell som har vært ansatt i Forsvarsdepartementet eller i forsvarssektoren de siste to år, skal ikke benyttes i kontakt med forsvarssektoren. Unntak kan gjøres av FD hvis forbudet mot slik kontakt framstår som helt urimelig.

Leverandøren bes om å informere oppdragsgiver om hvorvidt slik konflikt kan oppstå.

Forsvarsdepartementet og forsvarssektoren betinger seg retten til å be om endring i leverandørens personell som har kontakt med oppdragsgiver.

## 3. Taushetsplikt

Enhver som utfører tjeneste eller arbeid for et forvaltningsorgan plikter å hindre at andre

får adgang eller kjennskap til opplysninger om tekniske innretninger og fremgangsmåter, samt drifts- og forretningsforhold, som det vil være av konkurransemessig betydning å hemmeligholde av hensyn til den opplysningen angår, jf. lov 10. februar 1967 om behandlingsmåten i forvaltningssaker (forvaltningsloven) § 13 første ledd og forskrift 12. august 2016 nr. 974 om offentlige anskaffelser (anskaffelsesforskriften – FOA) § 7-4.

Enhver som får tilgang til sikkerhetsgradert informasjon som ledd i arbeid, oppdrag eller verv for en virksomhet, har taushetsplikt om innholdet, jf. lov 1. juni 2018 nr. 24 om nasjonal sikkerhet (sikkerhetsloven) § 5-4.

Taushetsplikten gjelder også *etter* at vedkommende har avsluttet tjenesten, arbeidet, oppdraget eller vervet, jf. forvaltningsloven § 13 tredje ledd og sikkerhetsloven § 5-4.

## 4. Habilitet

En offentlig tjenestemann er inhabil til å tilrettelegge grunnlaget for en avgjørelse eller til å treffe avgjørelse i en forvaltningssak blant annet når han selv er part, i slektskap med en part, eller har en ledende stilling i, eller er medlem av styret for, et selskap som er part, jf. forvaltningsloven § 6 første ledd. En offentlig tjenestemann er videre inhabil når *andre særegne forhold* foreligger som er egnet til å svekke tilliten til hans upartiskhet. Blant annet skal det legges vekt på om avgjørelsen i saken kan innebære særlig fordel, tap eller ulempe for ham selv eller noen som han har nær personlig tilknytning til, jf. forvaltningsloven § 6 andre ledd.

Ved behandling av saker som omfattes av FOA og forskrift 25. oktober 2013 nr. 1411 Anskaffelsesregelverket for forsvarssektoren (ARF) gjelder reglene om habilitet i forvaltningsloven §§ 6 til 10. Der forvaltningsloven ikke direkte kommer til anvendelse, gjelder reglene i forvaltningsloven §§ 6 til 10 tilsvarende, jf. FOA § 7-5 første ledd.

1. Med forsvarssektoren menes Forsvarsdepartementet med underliggende etater (Forsvaret, Nasjonal sikkerhetsmyndighet, Forsvarsmateriell, Forsvarets forskningsinstitutt, E-tjenesten og Forsvarsbygg). [↑](#footnote-ref-1)